Rugbyspeler breindood verklaar ná duikslagKyle en sy eksvrou, Tremaine, by hul tweeling, Caylib en Caylin, wat Donderdag agt word. ŉ Rugbyspeler van Ravensmead in Kaapstad is breindood verklaar nadat hy Saterdag in ŉ klubwedstryd beseer is. Kyle Barnes (31) het glo in die tweede helfte van die eerste span van Goodwood se wegwedstryd teen Strand afgebuk om die bal op te tel, vertel hul klubvoorsitter, Johann Vorster. “Een van die teenstanders het hom geduik en die ou se skouer het Kyle in die nek getref. “Hy het opgestaan, gaan sit en weer gaan sit. Die medics het gesien daar is fout met hom en die ambulansdienste laat kom. Hulle het hom behandel en na die Mediclinic Vergelegen op Somerset-Wes geneem.” Vorster sê die dokters het Sondagoggend omstreeks 10:00 besluit om Barnes breindood te verklaar. Hy is op die oomblik aan ŉ lewensondersteuningstelsel gekoppel. Barnes, wat by die departement van gesondheid werk, is verlede jaar van sy vrou, Tremaine, geskei. Hul tweeling, Caylib en Caylin, word Donderdag agt jaar oud, vertel Vorster. Vorster moes Woensdagmiddag aan die Westelike Provinsie-rugbyunie gaan verduidelik wat gebeur het. “Dis outomaties as gevolg van die erns van die voorval dat WP Rugby ondersoek instel,” sê Vorster. Hy was op pad Nuweland toe nadat hy by die hospitaal was waar Barnes se familie by sy bed waak. Hulle verkies om nie met die media te praat nie, sê Vorster. Intussen sê Hester Hale, tot verlede jaar Goodwood-rugbyklub se sekretaresse, sy en haar man, Craig, wat die eerste span afgerig het, ken Kylie, soos hulle hom noem, baie goed. “Gisteraand het ons oor hom gepraat en ek wou graag weet wat my man van hom gedink het en sy woorde was: ‘Vrou, as ek oor Kylie moet praat, gaan ek nooit ophou nie, want in al die jare dat ek al afrig, het ek nog nooit so ŉ goeie kaptein gehad nie. Kylie was my yster!’” Sy beskryf Barnes as “so ŉ nederige man en ongelooflik passievol oor rugby en die klub. Hy is vir seker een van die mees geliefde spelers by Goodwood.”